**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.03.2023, ora 08.00 – 28.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.03.2023, ora 07.00**

**RÂURI**

**Este în vigoare până pe data de 28.03.2023, la ora 12:00, atenţionarea hidrologică nr. 26- COD GALBEN, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri cu posibile depăşiri ale COTELOR DE ATENŢIE pe râurile din bazinele hidrografice:** Vişeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lăpuş – bazin superior şi afluenţi bazin mijlociu şi inferior, Tur Someşul Mare – bazin superior şi afluenţi bazin mijlociu şi inferior, Crasna, Bega – bazin amonte S.H. Făget şi afluenţii aferenţi sectorului aval S.H. Făget – amonte S.H. Chizătău, Timiş - bazin amonte S.H. Teregova şi afluenţii aferenţi sectorului aval S.H. Teregova – amonte S.H. Lugoj, Bistriţa (afluent al râului Siret) – bazin amonte S.H. Cârlibaba şi afluenţii aferenţi sectorului aval S.H. Cârlibaba – amonte Ac. Izvoru Muntelui (9 judeţe vizate: ***BISTRIŢA-NĂSĂUD****,* ***CARAŞ-SEVERIN, HARGHITA, MARAMUREŞ, NEAMŢ, SATU-MARE, SĂLAJ, SUCEAVA şi TIMIŞ)***.

**Debitele au fost în creștere** ca efect combinat al precipitaţiilor căzute în interval, cedării apei din stratul de zăpadă din zonele montane şi propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Timiș, Bârzava, Caraș, Nera, bazinele superioare ale Mureșului, Prutului și pe râurile din Dobrogea.

Pe celelalte râuri debitele au fost relativ staționare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fiîn general staționare**, exceptând cursurile inferioare ale râurilor: Tur, Someș, Crasna, Barcău, Crișul Repede, Crișul Negru, Crișul Alb, Timiș, Bârzava, Caraș, Nera, cursul mijlociu și inferior al Mureșului, unde vor fi în creștere prin propagare. În bazinele superioare ale acestor râuri, precum și în bazinele hidrografice Vișeu, Iza, pe cursul superior al Prutului și pe râurile din Dobrogea debitele vor fi în scădere.

**DUNĂRE**

**Debitul la intrarea în ţară** (secţiunea Baziaş) în intervalul 27-28.03.2023 **a fost** î**n scădere, având valoarea de 5900 m3/s,** sub media multianuală a lunii **martie (6700 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **în scădere (5700 m3/s).**

În aval de Porțile de Fier debitele vor fi în scădere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 27 mc/s;

-r. Dâmbovița: ac. Văcărești: 7 mc/s;

-CA2: 0 mc/s;

-Der. Mircea Vodă: 1.6 mc/s.

**A.B.A. Crişuri**

Debitul râului Barcău în secțiunea Nușfalău este 3.76 mc/s.

Debitul râului Crișul Alb în secțiunea Crișcior este 5,39 mc/s.

**2.** **Situaţia meteorologică în intervalul 27.03.2023, ora 09.00 –28.03.2023, ora 06.00**

**Administraţia Naţională de Meteorologie (A.N.M.) a emis în data de 27.03.2023, la ora 10:00, avertizarea meteorologică nr. 33, compusă din trei mesaje, din care sunt în vigoare:**

**-MESAJ 1: informare meteorologică pentru întreg teritoriul ţării până pe data de 29.03.2023, la ora 21:00, vizând precipitații moderate cantitativ** (15...20 l/mp)**-**ploi, în jumătatea de nord precipitații mixte-măzăriche, lapoviță și ninsoare, iar la munte ninsori, local cu depunere de strat nou de zăpadă), **intensificări ale vântului în toate regiunile cu viteze în general de 45-65 km/h** (mai puternice în zona montană înaltă) și **răcire accentuată a vremii,** cutemperaturi minime preponderent negative**,** îngheț la sol și brumă.

**-MESAJ 3:**

**COD GALBEN până pe data de 28.03.2023, la ora 23:00, vizând intensificări ale vântului: „**în cea mai mare parte țării vântul va avea local și temporar intensificări, cu viteze de 50...65 km/h și izolat peste 70...75 km/h.” (38 de judeţe vizate: ***ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLĂRAŞI, CLUJ, CONSTANŢA, COVASNA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, MARAMUREŞ, MEHEDINŢI, MUREŞ, NEAMŢ, OLT, SATU MARE, SĂLAJ, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA şi VRANCEA);***

**COD PORTOCALIU până pe data de 28.03.2023, la ora 23:00, vizând intensificări susținute ale vântului și viscol puternic: „**în intervalul menționat, în Carpații Meridionali și de Curbură și în Munții Apuseni, la altitudini mai mari de 1500 m, vântul va avea intensificări susținute, cu rafale de 120...140 km/h, va fi viscol puternic și vizibilitate foarte scăzută.” (8 judeţe vizate: ***ALBA, BIHOR, BRAŞOV, BUZĂU, CLUJ, COVASNA, PRAHOVA şi VRANCEA);***

**COD ROŞU până pe data de 28.03.2023, la ora 14:00, vizând intensificări puternice ale vântului: „**la altitudini de peste 1800 m în Carpații Meridionali va fi vânt puternic, cu rafale ce vor depăși 140 km/h.” (8 judeţe vizate: ***ARGEŞ, BRAŞOV, CARAŞ-SEVERIN, DÂMBOVIŢA, GORJ, HUNEDOARA***, ***SIBIU şi VÂLCEA).***

**În ţară** valorile de temperatură au scăzut, local chiar accentuat, în jumătatea de vest și în nordul Moldovei, unde s-au situat în jurul sau chiar sub cele caracteristice în ultima decadă a lunii martie, iar în restul țării vremea a fost în continuare caldă pentru această perioadă. Au fost înnorări în cea mai mare parte a intervalului, cu scurte perioade de cer variabil în sud și sud-est. A plouat pe arii extinse, local moderat cantitativ, iar izolat cantitățile de apă au depășit 20...25 l/mp; au fost în special averse însoțite de descărcări electrice în sudul Banatului, Muntenia, Dobrogea și Moldova, iar în cursul nopții în regiunile intracarpatice local ploile s-au transformat în lapoviță și ninsoare. La munte au fost precipitații mixte la început, apoi predominant ninsori. Este strat de zăpadă local în zona montană înaltă, unde măsura, luni seara la ora 21, *pe platformele stațiilor meteorologice,* până la 190 cm în Munții Făgăraș, la peste 2000 m altitudine. Vântul a avut intensificări la munte, la altitudini mari, mai puternice în Carpații Meridionali, unde rafalele au depășit

110...130 km/h, pe alocuri viscolind sau spulberând zăpada, iar local și temporar și în zonele joase, unde rafalele au fost în general de 55...60 km/h, cu viteze mai mari, de 70...75 km/h ziua în special în Dobrogea și din orele serii în vest, sud-vest, centru și nord-est. Temperaturile maxime s-au încadrat între 9 grade la Ocna Șugatag, Toplița și Joseni și 22 de grade la Alexandria, Zimnicea, Giurgiu, Oltenița și București-Filaret, iar la ora 06 se înregistrau valori termice între -3 grade la Dumbrăvița de Codru și 10 grade la Buzău. Cu totul izolat s-a semnalat ceață.

**Observație:** în intervalul de diagnoză a fost în vigoare o atenționare cod galben pentru fenomene meteorologice periculoase imediate emisă de către SRPV Sibiu.

**La Bucureşti v**remea s-a menținut mult mai caldă decât în mod obișnuit în ultima decadă a lunii martie, dar a deveni în general instabilă. Cerul a avut înnorări temporar accentuate, iar după-amiaza și seara au fost perioade cu averse. Vântul a suflat slab și moderat, cu intensificări de scurtă durată (rafale în jurul a 45 km/h) în a doua parte a zilei. Temperatura

maximă a fost de 19 grade la Afumați și Băneasa și 22 de grade la Filaret, iar la ora 06 se înregistrau 6 grade.

**3. Prognoza meteorologică în intervalul 28.03.2023, ora 09.00–29.03.2023, ora 9.00**

**În ţară** valorile termice vor continua să scadă, astfel încât vremea va deveni rece pentru această dată, cu temperaturi maxime cuprinse între 2 și 12 grade și minime între -7 și 3 grade. Cerul va fi temporar noros și se vor semnala precipitații slabe -ninsori la munte, mixte (ploaie, lapoviță și ninsoare) local în vest, centru și nord și sub formă de ploaie și trecător lapoviță și măzăriche pe arii restrânse în celelalte zone. Local și temporar, pe parcursul zilei și în prima parte a nopții, vântul va prezenta intensificări în cea mai mare parte a țării, cu viteze de 50...65 km/h și izolat peste 70...75 km/h, însă în Carpații Meridionali, de Curbură și în Munții Apuseni, la altitudini de peste 1500 m vor fi rafale de 120...140 km/h, viscol puternic și vizibilitate foarte scăzută, iar în Carpații Meridionali la altitudini de peste 1800 m se vor depăși 140 km/h. Noaptea local se va produce brumă și îngheț la sol.

**La Bucureşti** vremea se va răci semnificativ, astfel că valorile termice se vor situa sub cele caracteristice pentru sfârșitul lunii martie. Cerul va fi mai mult noros și doar trecător va ploua slab. Vântul va sufla în general moderat. Temperatura maximă va fi de 9...11 grade, iar cea minimă de -3...0 grade. Spre sfârșitul intervalului vor fi condiții de brumă.

**4. Buletin nivometeorologic pentru perioada 27.03.2023, ora 21-28.03.2023, ora 21:**

**Evoluția vremii în intervalul 26-27.03.2023**

Vremea s-a menţinut caldă pentru această dată, deşi valorile termice au fost în scădere. Cerul a fost temporar noros și local s-au semnalat precipitații mixte, ploi și lapovițe la altitudini joase, iar la peste 1800 de metri predominant ninsori. Vântul a suflat în general moderat, cu rafale de peste 100-120 km/h în zonele înalte din Carpații Meridionali și Orientali, viscolind ninsoarea sau spulberând zăpada. Local s-a semnalat ceață. Stratul de zăpadă a prezentat variații ușoare.

**În data de 27.03.2023, la ora 15:00,** stratul de zăpadă de pe platformele stațiilor meteorologice măsura:

**Carpaţii Meridionali:** 186 cm la Bâlea-Lac, 140 cm la Vf. Omu, 109 cm la Vf. Țarcu, 12 cm la Cuntu, petice la Păltiniș;

**Carpaţii Orientali:** 140 cm la Vf. Călimani, 75 cm la Vf. Iezer, 53 cm la Ceahlău-Toaca, 24 cm la Bucin, 38 cm la Vf. Lăcăuți, 5 cm la Penteleu;

**Carpaţii Occidentali:** 20 cm la Vf. Vlădeasa, 11 cm la Stâna de Vale, petice la Băișoara.

**Prognoza vremii în intervalul 27.03.2023, ora 21:00-28.03.2023, ora 21:00:**

Vremea se va răci accentuat şi va fi vântoasă. Cerul va fi mai mult noros și pe arii extinse se vor semnala precipitații predominant sub formă de ninsoare. Cantitățile cumulate de precipitații vor atinge și depăși pe arii restrânse 20-25 l/mp. Vântul va sufla tare, iar în Carpații Meridionali și de Curbură și în Munții Apuseni, la altitudini mai mari de 1500 m, va prezenta intensificări susținute, cu rafale de 120...140 km/h, va fi viscol puternic și vizibilitate foarte scăzută. Local și temporar se va semnala ceață.

**Temperaturi prognozate în intervalul 27.03.2023, ora 21:00-28.03.2023, ora 21:00:**

**Peste 1800 m: temperaturi minime**: -14...-9 grade;

**temperaturi maxime**: -11...-8 grade;

**Sub 1800 m: temperaturi minime**: -9...-3 grade;

**temperaturi maxime**: -8... -1 grade.

**Vânt la peste 2000 m:** în intensificare în cursul nopții din sector vestic în primele ore ale intervalului, apoi din nord-vest, cu viteze temporare de peste 100-130 km/h;

**Altitudinea izotermei de 0 grade** în scădere accentuată de la 1400-1800 la 400-600 metri.

**Evoluția stratului de zăpadă și a riscului de avalanșă**

**Munții Făgăraș RISC MODERAT (2)**

**La peste 1800 m**, în urma ninsorilor căzute în ultimele ore și zilele trecute, la suprafață s-a depus un strat subțire de zăpadă proaspătă peste stratul mai vechi înghețat și parțial compactat. Stratul este în general stabilizat, dar mai prezintă unele zone cu rezistență redusă. În adâncime sunt cruste mai vechi de gheață. Stratul de zăpadă este mai consistent pe versanții cu expunere nordică. În apropierea crestelor se mai întâlnesc cornișe vechi, iar pe văi și în zonele adăpostite mai sunt sunt depozite însemnate de zăpadă. Se vor semnala ninsori moderate, care vor depune în continuare strat de zăpadă proaspătă, pe alocuri mai consistent. Vântul intens va forma plăci de vânt mai ales pe versanții cu expunere sud-estică și sudică. Se mențin condițiile de declanșare a unor avalanșe de dimensiuni mici și izolat medii prin alunecarea zăpezii încă umezite din partea superioară, în special de la altitudini apropiate de 1800 m, în cazuri izolate putându-se antrena și straturile mai vechi. Riscul declanșării avalanșelor va fi amplificat la supraîncărcări, dar poate apărea izolat și în mod spontan.

**Sub 1800 m** stratul de zăpadă este discontinuu pe versanții sudici și mai consistent pe cei nordici. Zăpada umezită va îngheța sub influența scăderii temperaturilor și se va depune un strat subțire de zăpadă. Se pot declanșa unele avalanșe de suprafață pe versanții nordici, riscul fiind amplificat la supraîncărcări și la peste 1600 m.

**Munții Bucegi RISC MODERAT (2)**

**La peste 1800 m** stratul de zăpadă s-a stabilizat ușor, iar partea superioară a înghețat pe fondul scăderii temperaturilor. La suprafață s-a depus un strat subțire de zăpadă proaspătă care va mai crește în urma ninsorilor ce vor cădea în intervalul următor. Vântul intens va forma plăci de vânt mai ales pe versanții cu expunere sud-estică și sudică. În zona crestelor întâlnim cornișe vechi, iar în zonele adăpostite se mai întâlnesc pe alocuri acumulări mai însemnate. Sunt așteptate ninsori slabe, care vor depune câțiva centimetri de zăpadă. Pe pantele suficient de înclinate vor fi condiții pentru declanșarea unor avalanșe de dimensiuni

mici și izolat medii, riscul fiind prezent la supraîncărcări.

**La altitudini sub 1800 m** stratul de zăpadă are dimensiuni extrem de reduse, fiind mai mult discontinuu. Zăpada existentă va îngheța sub influența temperaturilor negative și peste aceasta se vor depune câțiva cm de zăpadă proaspătă. Izolat vor fi condiţii pentru declanșarea de avalanșe de dimensiuni mici, în special pe versanții nordici. Riscul este amplificat la supraîncărcări.

**Munții Parâng - Șureanu RISC MODERAT (2)**

**La peste 1800 m** stratul de zăpadă a înghețat în partea lui superioară odată cu scăderea

temperaturilor. Temporar va ninge și se va depune un strat de zăpadă proaspătă, pe alocuri mai consistent. Vântul intens va forma plăci de vânt mai ales pe versanții cu expunere sud-estică și sudică. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii, riscul fiind amplificat la supraîncărcări. În apropierea crestelor va exista riscul ruperii cornișelor mai vechi.

**La altitudini sub 1800 m** stratul de zăpadă are dimensiuni mai reduse, este umezit și pe alocuri discontinuu. Temperaturile negative din intervalul următor vor determina înghețarea stratului existent, iar peste acesta se vor depune câțiva cm de zăpadă proaspătă. Pe alocuri vor condiţii pentru declanșarea unor avalanșe de dimensiuni mici la peste 1600 m, în special pe versanții nordici, unde stratul este încă prezent, atât spontan, dar și la supraîncărcări.

**Munții Țarcu - Godeanu RISC MODERAT (2)**

**La peste 1800 m** stratul este stabilizat în mare parte, iar zăpada este înghețată în partea superioară. La suprafață se va depune strat de zăpadă proaspătă, pe alocuri mai consistent. Vântul intens va forma plăci de vânt mai ales pe versanții cu expunere sud-estică și sudică. Stratul vechi este în general compactat, în interior se întâlnesc cruste mai vechi de gheață. În zona crestelor mai sunt cornișe vechi, iar pe văi și în zonele adăpostite depozite mai însemnate de zăpadă. Pe pantele suficient de înclinate se pot declanșa avalanșe de dimensiuni mici și izolat medii, ce pot angrena pe alocuri zăpada cu rezistență redusă ce mai e prezentă în zona superioară sau zăpada proaspătă care se va depune. Riscul declanșării avalanșelor va fi amplificat la supraîncărcări.

**La altitudini mai mici de 1800 m** stratul de zăpadă care este umezit va îngheța. În special între 1600 și 1800 m și pe versanții nordici, unde stratul de zăpadă este mai mare, se pot declanșa avalanșe de dimensiuni mici, riscul declanșărilor fiind amplificat la supraîncărcări.

**Munții Rodnei RISC ÎNSEMNAT (3)**

**La peste 1800 m** la suprafață se regăsește un strat de zăpadă proaspătă care depășește pe alocuri 10-15 cm. Acest ultim strat s-a depus peste un stratul încă instabil în partea superioară pe primii 30-40 cm, sub care straturile sunt din ce în ce mai compacte și cu rezistență în creștere. Spre baza stratului zăpada veche este bine compactată și întărită. Pe văi și în zonele adăpostite mai sunt depozite însemnate de zăpadă, ce pot depăși 2-3 m. În zona crestelor se mai întâlnesc cornișele vechi. Temporar va continua să ningă. Vântul intens va forma plăci de vânt mai ales pe versanții cu expunere sud-estică și sudică. Pe pantele suficient de înclinate și pe văile unde sunt depozite însemnate de zăpadă, inclusiv spontan se pot declanșa avalanșe de dimensiuni medii prin alunecarea straturilor instabile din partea superioară peste straturile mai dure din interior, riscul fiind amplificat la supraîncărcări.

**La altitudini sub 1800 m** stratul de zăpadă este mai însemnat pe pantele adăpostite și înghețat. Pe pantele suficient de înclinate se pot produce izolat avalanșe de dimensiuni mici și medii, inclusiv spontan, care pot angrena chiar și stratul pe adâncimi mai mari, până la fund, riscul fiind amplificat la supraîncărcări.

**Munții Călimani – Bistriței - Ceahlău RISC MODERAT (2)**

**La peste 1800 metri** s-au depus câțiva centimetri de zăpadă proaspătă peste zăpada veche

înghețată. Pe pantele suficient de înclinate se pot declanșa inclusiv spontan avalanșe de dimensiuni mici și izolat medii prin alunecarea stratului cu rezistență moderată din partea superioară, riscul fiind amplificat la supraîncărcări. În cazuri izolate, la supraîncărcări pot fi antrenate și straturile din profunzime.

**La altitudini mai mici de 1800 de metri** zăpada umezită va îngheța sub influența temperaturilor negative, iar peste acesta se va depune un strat subțire de zăpadă proaspătă. La peste 1600 m pe văile unde mai sunt acumulări de zăpadă și pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii, riscul fiind amplificat la suprasarcini.

**Munții Vlădeasa – Muntele Mare RISC MODERAT (2)**

Răcirea accentuată a vremii și temperaturile negative vor determina înghețarea stratul existent, iar peste acesta se va depune strat de zăpadă proaspătă. Vântul intens va forma plăci de vânt mai ales pe versanții cu expunere sud-estică și sudică. Stratul superior poate aluneca peste cel întărit de la bază, mai ales la supraîncărcări, dar izolat și în mod spontan, ducând la avalanșe de dimensiuni mici sau medii, putându-se antrena în unele situații întreg stratul de zăpadă, îndeosebi pe văile înclinate, unde mai sunt depozite vechi.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MODERAT (2)** | **RISC MODERAT (2)** |
| **MUNȚII BUCEGI** | **RISC MODERAT (2)** | **RISC REDUS (1)** |
| **MUNȚII PARÂNG - ȘUREANU** | **RISC MODERAT (2)** | **RISC REDUS (1)** |
| **MUNȚII ȚARCU - GODEANU** | **RISC MODERAT (2)** | **RISC REDUS (1)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **MUNȚII CĂLIMANI – BISTRIȚEI - CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Timiș:**

-informează că în intervalul 20.03.2023, ora 12:20-21.03.2023, ora 11:30, s-a produs o poluare a aerului cu 2000 mc de gaze în urma coroziunii colectorului de distribuţie gaze LTS Călacea-Periam aparţinând operatorului Expert Petroleum (au fost identificate două neetanşeităţi). **Măsuri:** s-a izolat în cel mai scurt timp posibil tronsonul de colector avariat şi au început lucrările de remediere. Colectorul a fost remediat cu forţe proprii prin montare de şarnieră în data de 21.03.2023, la ora 11:30;

-informează că în intervalul 22.03.2023, ora 14:15-23.03.2023, ora 14:30, s-a produs o poluare a aerului cu 200 mc de gaze în urma coroziunii colectorului de distribuţie gaze LTS Foeni-Partoş aparţinând operatorului Expert Petroleum (au fost identificate două neetanşeităţi). **Măsuri:** s-a izolat în cel mai scurt timp posibil tronsoanul de colector avariat şi au început lucrările de remediere. Colectorul a fost remediat cu forţe proprii prin montare de şarnieră în data de 23.03.2023, la ora 14:30.

**Agenţia Naţională pentru Protecţia Mediului** informează că din rezultatele analizelor efectuate în intervalul 24-26.03.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită în data de 24.03.2023 la staţia MS-2** (municipiul Târgu Mureș).

1. **În domeniul solului şi vegetaţiei**

**Garda Forestieră Râmnicu Vâlcea:**

-informează că în data de 24.03.2023, la ora 17:00, s-a produs un incendiu în zona comunei Topana, pe raza Ocolului Silvic Vulturești, jud. Olt, cauza-incendierea deșeurilor vegetale în livezile limitrofe și propagarea focului în interiorul fondului forestier. Incendiul a afectat o suprafaţă de 0,5 ha de litieră și a fost stins în aceeași zi, la ora 18:00, de către personalul silvic, pompierii militari, poliţiști și cetăţeni;

-informează că în data de 26.03.2023, la ora 19:45, s-a produs un incendiu în zona localităţii Lungești, pe raza Ocolului Silvic Drăgășani, jud. Vâlcea, cauza-utilizarea neglijentă a focului deschis. Incendiul a afectat o suprafaţă de 0,4 ha de litieră și a fost stins în aceeași zi, la ora 20:42, de către personalul silvic, pompierii militari, poliţiști, jandarmi și cetăţeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA COMUNICARE